《观鸟哺儿有感》
清代·徐善建

抱儿嬉树下，新绿遮庭户。忽闻啁啾声，仰见春鸟乳。

不辨谁雄啁，四翼共辛苦。一出掠春虫，一居御鹰虎。

出忧居力单，居忧出遭罟。瘁羽岂暇梳，娇音不遑吐。

黄口快得食，那知翁与姆。感此抚童雏，何如此禽羽。

上念父母恩，泪下如注雨。

作者简介：（1649—1725）浙江嘉善人，字孝标。康熙间贡生。陆陇其弟子。究心《周易》及宋人理学。其教人，则从小学字义入手。家有杉泉书屋，藏书颇富。